**O întâmplare soră cu mama**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

când ai însemnat

pe giurgiuveaua la care

se închină toți trecătorii

m-am apropiat cu buzele

de ciutură

două narcise agonizau pe apa sfinţită

mi-am făcut bagajele

am trecut podul

am dat bir cu fugiţii

şi vrabia din mână

erai ochioasă

ca mătuşa mea

care te blagoslovește în bibliile satanice

pe care nu le mai înțeleg

de la o vreme

acum ce rost are

să pui cărămida sub capul nopţii?

11 martie 2017, Constanţa